送鄒給事
作者：陳宓
朝代：宋

paragraphs: 皇天祐我宋，衮衮生巨人。
正學邁賈董，彤庭親選掄。
聲名喧宇宙，勳業見寅亮。
偉哉呂與李，王陳踵經綸。
文章特餘事，德行金玉純。
文靖有雅量，風雲際熙辰。
所以到聖治，唐虞俗再淳。
先生軼前駕，學力欺孟荀。
平生事靖退，墨頭自要津。
群小競狐媚，佳兵媒其身。
挺然出正論，玉色垂大紳。
銀臺凜風駁，世仰鳳與麟。
直道志丘壑，通塗輟樞鈞。
豈爲一己計，寧牧千里民。
泉山號大郡，氓賈甲七閩。
以寬則容姦，急則鰥寡顰。
先生得其道，三年政和均。
孰疾不得醫，孰屈不得伸。
餐藥置左右，砂芹不再陳。
建閣儲六籍，鑿井膏城闉。
巍巍百雉堞，樓櫓俄一新。
海壖亦有學，窮邑增廩囷。
百廢已具舉，一毫不驚塵。
此特以迹言，孰識襟懷春。
下士有一善，不啻連城珍。
斯民有一隠，不啻聞頻呻。
遂令無遠邇，士民盡歸仁。
四海望霖雨，行當趨紫宸。
臯夔踵高躅，豈特諸子倫。
某也未聞道，一官嘗苦辛。
蹉跎二紀餘，抱志幾鬰湮。
得宰山水縣，低頭撫凋貧。
連歲田少收，輸殿不見嗔。
頃年有疑獄，口訥愧誾誾。
高明一垂照，三囚脫死瀕。
繆政了無術，教條每知遵。
罪戾懼不免，薦揚果何因。
感恩方激切，歸轅遽攀輪。
焦桐既蒙盼，壽或柏與椿。
敢不自奮勵，冀陪東閣賓。